Merită salvați?

UPDATE 00.17 UE și FMI dau șah Greciei: transfuzia de 8 MILIARDE DE EURO, aprobată săptămâna trecută, A FOST BLOCATĂ

Referendumul propus de premierul grec George Papandreou, prin care grecii ar urma să-și declare susținerea pentru planul de austeritate impus de liderii zonei euro, va avea loc în decembrie, potrivit Reuters. Decizia lui Papandreou a creat o undă de șoc în Europa: liderii europeni sunt furoși și au convocat întâlniri de urgență, bursele au luat-o la vale iar temerile referitoare la destrămarea zonei euro sau chiar a Uniunii Europene sunt tot mai accentuate. Ministrul român al Afacerilor Europene, Leonard Orban, a declarat, în această dimineață, că un eventual răspuns negativ al elenilor la planul de slvare propus de UE ar putea avea „consecințe dramatice” pentru zona euro și restul Uniunii. În paralel, tot mai multe voci din țările „salvatoare” se întreabă dacă Grecia merită să fie salvată, reamintind atitudinea față de muncă a grecilor, dar și evaziunea fiscală. Un studiu apărut într-un cotidian britanic arată, de pildă, o situație, incredibilă: un singur oraș are mai multe mașini Porsche Cayenne decât persoane care declară un venit anual de 50.000 de euro sau mai mare.

Liderii zonei euro conveniseră, săptămâna trecută, un pachet financiar de 130 de miliarde de euro pentru Grecia și reducerea datoriilor statului elen către deținătorii privați de obligațiuni. Ajutorul extern, suplimentar față de pachetul de împrumuturi de 110 miliarde de euro lansat anul trecut, este însă condiționat de măsuri de austeritate.

Sarkozy e furios

Președintele francez Nicolas Sarkozy este furios din cauza anunțului surprinzător privind referendumul din Grecia și va cere premierului elen George Papandreou să implementeze măsurile convenite la summitul de săptămâna trecută indiferent de rezultatul consultării publice.

În loc să poată pregăti în liniște reuniunea de joi și vineri a liderilor din G20 la Cannes, Sarkozy s-a trezit miercuri dimineața cu titluri apocaliptice în presa franceză precum: „Prăbușire!”, „Haos”, „Euro în pericol” sau „Tunete din Grecia”, scrie Financial Times (FT).

Atenția se va concentra miercuri asupra reuniunii de urgență organizate la Cannes de liderii zonei euro, Sarkozy și cancelarul german Angela Merkel, președinții Comisiei Europene și Consiliului European, respectiv directorul general al FMI, Christine Lagarde. Proaspătul președinte al Băncii Centrale Europene, Mario Draghi, ar fi trebuit să participe și el la reuniune, însă nu va mai fi prezent. Întâlnirea va fi urmată de o „confruntare” cu Papandreou.

Oficialii francezi au fost foarte clari că lui Papandreou i se va spune că Grecia trebuie să-și respecte angajamentele, asumate prin înțelegerea de săptămâna trecută, indiferent de rezultatul referendumului.

Sarkozy, furios din cauza referendumului, vrea ca Grecia să aprobe, în guvern și Parlament, cât mai curând posibil acordul de săptămâna trecută, pentru a trece la implmentarea măsurilor convenite.

Liderii euro vor exercita, probabil, presiuni asupra Greciei și în privința momentului și a întrebării care va fi prezentată grecilor la referendum.

Franța nu vrea ca referendumul să fie programat peste o perioadă prea lungă și ar prefera ca întrebarea adresată grecilor să nu fie legată de măsurile de austeritate, ci de apartența la zona euro.

Între prima întâlnire și doua, la care va participa și Papandreou, Sarkozy are planificată o cină de lucru cu președintele Chinei, Hu Jintao.

„Nu chiar cel mai potrivit moment pentru a-i cere acestuia finanțare pentru fondul european de stabilizare a zonei euro”, scrie FT.

The Telegraph: Câte limuzine au grecii pe cap de locuitor

Frenezia generată de planul Germaniei de a salva zona euro ar putea fi de scurtă durată după decizia de a se organiza referendumul, scrie și Telegraph care atrage atenția asupra gravelor probleme de evaziune fiscală din Grecia.

Conform unei cercetări a profesorului Herakles Polemarchakis, fost șef al departamentului economic al primului-ministru grec, într-un singur oraș din Grecia, capitală a unei regiuni agricole, Grecia sunt mai multe mașini Porsche Cayenne decât persoane care declară un venit anual de 50.000 de euro sau mai mare. Asta în condițiile în care o astfel de mașină costă cel puțin 48.000 de dolari, conform site-urilor de specialitate.

Producătorii germani de mașini ar putea fi mândri de cât de bine merg exporturile lor în Grecia, scrie sursa citată, dar nu același lucru se poate spune despre plătitorii de taxe din Germania. Telegraph se întreabă de ce ar mai fi dispuși aceștia să salveze de la faliment o țară în care populația nu își plătește taxele la stat.

„Să lăsăm deoparte discuția despre macroeconomie și deficitul bugetar. Ideea e că mulți greci încă trăiesc în lux”, notează sursa.

„Numărul mare de Porsche-uri Cayenne este curios”

Spre exemplu, în orașul Larissa, capitala unei regiuni agricole a Greciei, unde trăiesc 250.000 de locuitori, sunt mai multe automobile Porsche pe cap de locuitor decât în New York sau la Londra.

„În Larissa sunt cele mai multe Porsche Cayenne pe cap de locuitor din lume, toată lumea vorbește despre acest oraș în Stuttgart (n.r. unde are sediul producătorul de bolizi de lux)”, spune profesorul Polemarchakis.

„Numărul mare de mașini Porsche este curios, ținând cont că agricultura nu este un sector înfloritor al economiei Greciei, generând doar 6,65% din PIB în 2000 și 3,2% în 2009. În plus, jumătate din banii investiți în agricultură reprezintă subvenții de la Comisia Europeană”, mai spune economistul.

Polemarchakis nu este singurul care trage un semnal de alarmă. Săptămâna trecută, miliardarul George Soros i-a atacat pe liderii zonei euro, spunând că decizia de salvare a Greciei va avea efect între „o zi și maximum trei luni”.

În plus, China se întreabă de ce ar trebui să susțină economia Greciei, în condițiile în care șomerii eleni câștigă mai mult decât majoritatea muncitorilor chinezi.

Totodată, Telegraph notează că „aducerea împreună a două culturi atât de diferite precum a Greciei și a Germaniei reprezintă o problemă, mai ales din cauza atitudinii diferite față de muncă și plata taxelor”.

Leonard Orban: „Consecințele unui NU la referendumul din Grecia ar putea fi dramatice”

Într-un interviu acordat RFI, ministrul român al Afacerilor Europene, Leonard Orban, a declarat că un rezultat negativ al referendumului din Grecia, adică elenii să nu dorească ajutorul UE, ar putea avea „consecințe dramatice” asupra întregii Uniuni Europene. „Decizia premierului grec a stârnit îngrijorări majore în toate statele membre, nu numai din zona euro, ci și din afara acesteia. Consecințele unui NU la acest referendum ar putea fi imprevizibile și ar putea influența nu numai evoluția zonei euro, ci și evoluția întregii Uniuni Europene. E clar că, în condițiile în care acest referendum va fi menținut, va trebui să ajutăm cât mai mult, astfel încât să se ajungă la un rezultat pozitiv”, a declarat Orban.

În urma anunțului premierului elen, bursele europene au scăzut puternic.



